31965R0019
P 036/533
JURNALUL OFÍCIAL AL UNIUNII EUROPENE
REGULAMENTUL NR. 19/65/CEE AL CONSILIULUI
din 2 martie 1965
privind aplicarea articolului 85 alineatul (3) din tratat anumitor categorii de acorduri și practici concertate
CONSILIUL COMUNITĂȚII ECONOMICE EUROPENE,
având în vedere Tratatul de instituire a Comunității Economice Europene, în special articolul 87,
având în vedere propunerea Comisiei,
având în vedere avizul Adunării (1),
având în vedere avizul Comitetului Economic și Social (2),
întrucât declarația de inaplicabilitate a dispozițiilor articolului 85 alineatul (1) din tratat poate privi, în conformitate cu dispozițiile alineatului (3) al aceluiași articol, anumite categorii de acorduri, decizii și practici concertate, care îndeplinesc condițiile cerute prin aceste dispoziții;
întrucât normele de aplicare a articolului 85 alineatul (3) trebuie să fie adoptate prin regulament, în conformitate cu articolul 87;
întrucât, dat fiind numărul mare de notificări depuse în aplicarea Regulamentului nr. 17 (3), este oportun ca, în scopul de a facilita sarcina Comisiei, acesteia să i se permită să declare, prin regulament, dispozițiile articolului 85 alineatul (1) inaplicabile anumitor categorii de acorduri și practici concertate;
întrucât ar trebui precizate condițiile în care Comisia va putea exercita această competență, în legătură strânsă și constantă cu autoritățile competente ale statelor membre, după acumularea unei experiențe suficiente, prin intermediul deciziilor individuale, și după ce va deveni posibilă definirea categoriilor de acorduri și practici concertate în privința cărora condițiile prevăzute la articolul 85 alineatul (3) vor putea fi considerate ca îndeplinite;
întrucât Comisia, prin acțiunea sa, în special prin Regulamentul nr. 153 (4), a indicat că nici o simplificare a procedurilor prevăzute de Regulamentul nr. 17 nu poate fi luată în considerare pentru anumite tipuri de acorduri sau de practici concertate care sunt, în mod special, susceptibile de a denatura concurența pe piața comună;
întrucât, în temeiul articolului 6 din Regulamentul nr. 17, Comisia poate dispune ca o decizie, luată în conformitate cu articolul 85 alineatul (3) din tratat, să se aplice cu efect retroactiv; întrucât ar trebui ca Comisia să fie împuternicită, de asemenea, să adopte o astfel de dispoziție și prin regulament;
întrucât, în temeiul articolului 7 din Regulamentul nr. 17, acordurile, deciziile și practicile concertate pot fi exceptate de la interdicție, printr-o decizie a Comisiei, în special dacă sunt modificate astfel încât să îndeplinească condițiile de aplicare a articolului 85 alineatul (3); întrucât ar trebui să i se permită Comisiei să acorde același beneficiu, prin regulament, unor astfel de acorduri și practici concertate, dacă sunt modificate astfel încât să se încadreze într-o categorie definită printr-un regulament de exceptare;
întrucât nu se poate acorda o exceptare dacă nu sunt îndeplinite condițiile prevăzute la articolul 85 alineatul (3), Comisia trebuie să aibă posibilitatea de a stabili, prin decizie, condițiile care trebuie să fie îndeplinite de un acord sau de o practică concertată care, datorită unor circumstanțe speciale, are unele efecte incompatibile cu articolul 85 alineatul (3),
ADOPTĂ PREZENTUL REGULAMENT:
Articolul 1
(1) Fără a aduce atingere aplicării Regulamentului nr. 17 al Consiliului și în conformitate cu articolul 85 alineatul (3) din tratat, Comisia poate declara, prin regulament, că articolul 85 alineatul (1) nu este aplicabil acelor categorii de acorduri la care nu participă decât două întreprinderi și:
(a)
-
prin care o parte se angajează față de cealaltă să livreze anumite produse numai acesteia, în scopul revânzării, în cadrul unei părți definite a pieței comune sau
-
prin care o parte se angajează față de cealaltă să cumpere anumite produse numai de la aceasta, în scopul revânzării sau
-
prin care au fost încheiate, între cele două întreprinderi, angajamente exclusive de livrare și cumpărare în scopul revânzarii, cum sunt acelea prevăzute de cele două paragrafe precedente;
(b)
care conțin restricții impuse în legătură cu achiziționarea sau utilizarea drepturilor de proprietate industrială - în special a brevetelor, a modelelor de utilitate, a desenelor și a modelor sau mărcilor - sau în legătură cu drepturile rezultate din contractele care prevăd cesiunea sau concesiunea procedeelor de fabricație sau a cunoștințelor privind utilizarea și aplicarea de tehnici industriale.
(2) Regulamentul trebuie să cuprindă o definiție a categoriilor de acorduri cărora li se aplică și să precizeze, în special:
(a)
restricțiile sau clauzele care nu pot figura în acorduri;
(b)
clauzele care trebuie să figureze în acorduri sau celelalte condiții care trebuie să fie îndeplinite.
(3) Alineatele (1) și (2) se aplică, prin analogie, categoriilor de practici concertate la care nu participă decât două întreprinderi.
Articolul 2
(1) Un regulament adoptat în temeiul articolului 1 se adoptă pentru o perioadă limitată.
(2) Acesta poate fi abrogat sau modificat, atunci când circumstanțele s-au modificat în privința unui element care a fost esențial pentru adoptarea acestuia; în acest caz, se prevede o perioadă de adaptare pentru acordurile și practicile concertate cărora li se aplica regulamentul anterior.
Articolul 3
Un regulament adoptat în temeiul articolului 1 poate prevedea că se aplică cu efect retroactiv acordurilor și practicilor concertate care, la data intrării sale în vigoare, ar fi putut beneficia de o decizie cu efect retroactiv în aplicarea articolului 6 din Regulamentul nr. 17.
Articolul 4
(1) Un regulament adoptat în temeiul articolului 1 poate prevedea că interdicția prevăzută la articolul 85 alineatul (1) din tratat nu se aplică, pentru o perioadă stabilită prin acel regulament, acordurilor și practicilor concertate care existau la 13 martie 1962 și care nu îndeplinesc condițiile articolului 85 alineatul (3), dacă:
-
în cele trei luni de la intrarea în vigoare a Regulamentului sunt astfel modificate încât să îndeplinească condițiile menționate mai sus, potrivit dispozițiilor respectivului regulament și
-
modificările sunt aduse la cunoștința Comisiei în termenul stabilit prin regulament.
(2) Alineatul (1) nu se aplică acordurilor și practicilor concertate care trebuiau să fie notificate înainte de 1 februarie 1963, în conformitate cu articolul 5 din Regulamentul nr. 17, decât dacă au fost notificate înainte de această dată.
(3) Beneficiul dispozițiilor adoptate în temeiul alineatului (1) nu poate fi invocat în litigiile pendinte la data intrării în vigoare a unui regulament adoptat în temeiul articolului 1; acesta nu poate fi invocat nici pentru motivarea unei cereri de daune-interese împotriva terților.
Articolul 5
Atunci când Comisia intenționează să adopte un regulament, aceasta publică un proiect al acestuia și invită toate persoanele interesate să își prezinte observațiile, în termenul stabilit de aceasta, care nu poate fi mai mic de o lună.
Articolul 6
(1) Comisia consultă Comitetul consultativ privind înțelegerile și pozițiile dominante:
(a)
înainte de a publica un proiect de regulament;
(b)
înainte de a adopta un regulament.
(2) Articolul 10 alineatele (5) și (6) din Regulamentul nr. 17 privind consultarea Comitetului consultativ se aplică prin analogie, înțelegându-se că reuniunile comune cu Comisia vor avea loc cel mai devreme la o lună de la trimiterea convocării.
Articolul 7
În cazul în care Comisia, fie din oficiu, fie la cerea unui stat membru sau a unor persoane fizice sau juridice care revendică un interes legitim, constată că, într-un anumit caz, acordurile sau practicile concertate cărora li se aplică un regulament adoptat în temeiul articolului 1, au totuși, anumite efecte care sunt incompatibile cu condițiile prevăzute la articolul 85 alineatul (3) din tratat, aceasta poate să retragă beneficiul aplicării respectivului regulament și să emită o decizie, în conformitate cu articolele 6 și 8 din Regulamentul nr. 17, fără a fi necesară notificarea prevăzută la articolul 4 alineatul (1) din Regulamentul nr. 17.
Articolul 8
Comisia transmite Consiliului, înainte de 1 ianuarie 1970, o propunere de regulament pentru a aduce prezentului regulament acele modificări care s-ar dovedi necesare, în funcție de experiența dobândită.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 martie 1965.